Р.М. Әбдіқұлова ф.ғ.к., доцент

 Бұла бастау. Тың толғамдар.

 Қазақстанның еңбек сіңірген қайраткері, көрнекті әдебиет сыншысы, Халықаралық жоғары мектеп ғылым академиясының Құрметті академигі, Еларалық қоғамдық Айтматов академиясының академигі, Қазақстан Жазушылар Одағының Сәкен Сейфуллин атындағы сыйлығының лауреаты, «Парасат» орденінің иегері, филология ғылымдарының докторы, профессор, әл-Фараби атындағы ҚазҰУ-дің құрметті кафедра меңгерушісі, белгілі жазушы Тұрсынбек Кәкішұлының 85 жасқа толу мерейтойы қарсаңында оның шәкірті профессор Қанипаш Мәдібайдың «Тұрсынбек Кәкішұлы – сәкентанушы» атты студенттерге арналған көмекші оқу құралын қолыма қайта-қайта алып, толқи тебірендім. (Еңбек 2007 жылы Т. Кәкішұлының 80 жасқа толу мерейтойы қарсаңында жарық көрген екен) Мені толғантқан уақыттың озғаны емес, бүгінде барша қазақтың ұстазына, ұстаздардың ұстазына айналған, ұлт руханиятының қорғаушысы атанған ұстазымыз Тұрсынбек Кәкішұлының ғылыми еңбектерінің өзі түлеп ұшқан және өзі қырық бес жылға жуық табан аудармай еңбек етіп келе жатқан әл-Фараби университетінде қазақ әдебиетінің тарихы мен сыны бойынша оқытылатын пәндерде көп оқулықтардың қатарында пайдаланылып қана қоймайтындығы, болашақ кәкішұлытану курсының іргесі қаланатындығы – бұла бастаудың көзі ашылғандығы. «Тұрсынбек Кәкішұлы – сәкентанушы» деген атпен жарық көріп, көмекші оқу құралы ретінде қолданылуға лайық шағын еңбектің жазылуы сондай нышанның белгісі болса керек. Бұл көмекші оқу құралының жазылуына факультет басшысының мұрындық болғаны және оны ұстаздың өз шәкіртінің оған деген ыстық ықыласпен жазып шығуы тағы да көңіл қуантады. Әдетте жеке ғылыми мектеп іргетасы қалануына бұйрық жүрмейді. Ол ғылыми ортада рухани ордаға өз-өзінен айналады. Бұл – кез-келген ғалымның маңдайына жазыла бермейтін бақыт. Әйтсе де, бұндай несібе Тұрсынбек Кәкішұлының маңдайына тегіннен тегін бұйырған жоқ, ол ғылымның «тар жол, тайғақ кешулерінен» өтті. Міне, бұла бастаудай шағын еңбекте автор осы жайды ғылыми негізде тың толғамдармен тарқатады.

 Өзі де бүгін ұстаз, ғалым атанып, әдебиет сыншысы ретінде танылып, ұстазымен бірге бір факультет қабырғасында еңбек етіп жүрсе де, ұстазы Тұрсынбек Кәкішұлын әріптес деуге аузы бармайтын, кеше де, бүгін де өзін оның алдында шәкірт сезініп именіп жүретін Қанипаш Мәдібай оның көп қасиеттерін танығандығын, одан өзі де ғибрат алғандығын аңғартады. «Көрнекті ғалым Тұрсынбек Кәкішұлының жоқты іздеп, барды түгендеп, толықтырумен келе жатқан ғылыми дағдысы, еңбекшіл қасиеті көпке мәлім» (1, 5)-дейді. Еңбек авторы Тұрсынбек Кәкішұлының ғалымдық келбетінің алғашқы нобайын осылай сызғанмен, оны қарапайым, момақан еңбек торысы деуден аулақ. Өйткені, өзіміз алдынан өткен ұстазымыз расында да, еңбек авторы айтқандай, «ұлы мінезді ұлтына ұқсап туған ұл»( 1,5) екені белгілі. Өйткені, оның «көлгірсіп сөйлеуді көтермейтін, жалпақтап, жарамсақтануға жақын жүре алмайтын»(1,5) өзгеден оқшау қасиетті қазақы мінезі бар. Оны «тар жол, тайғақ кешулерге» салған да осы қасиеті болса керек.

 Қазақ әдебиеттануында алаш әдебиетінің алып тұлғасы Сәкен Сейфуллин жайлы жазылған мақала, зерттеулер аз емес, алайда автор еңбегінде сонау бала кезден есімін ерекше сезіммен жүрегіне сақтаған қызыл сұңқар, ақын Сәкенге әрдайым ынтық болған, Сәкеннің қайраткерлік ғұмыры мен суреткерлік әлеміне том-том кітаптар жазған бірегей сәкентанушыны тұлғалауды мақсат етеді (1,5).

 Жасы ұлғайса да, уақыт көшінен қалмай, тынымсыз ізденісін тоқтатпаған жанкешті ғалымның зерттеулері жөнінде автор: «Тұрсынбек Кәкішұлының соңғы зерттеулері XX ғасыр басындағы аласапыран уақыттың ақиқатына қайта оралуымен ерекшеленеді.» (1,6) -дейді. Сөйтіп, Т. Кәкішұлының жаңа замандағы сәкентануын 3 кезеңге бөліп қарастырады. Белгілі зерттеуші Қ. Мәдібайдың пайымдауынша, бірінші кезең ақын Сәкеннің азаматтық, төңкерісшіл тұлғасын ашу болса, екінші кезеңі С. Сейфуллиннің тарихи тұлғасын ол ақталғаннан кейін түскен көлеңкелерден арылту жолындағы арпалысқан ізденістері, үшіншісі – XX ғасыр басындағы қазақ әдебиеті тарихы тұтастай ғылыми айналымға қосылған соңғы 20 жыл (1,6). Зерттеуші: «Өткен мен бүгіннің халық тағдыры жалғап жатқан, ұлттың рухани өзегі жатқан тарихи арқауын шорт кесіп тастау дейтін тарихи қателіктерге тағы да тұсалып қалмаудың таңдау сәті туғанда бүкіл ғұмырын қазақ өркениетін өрге тартуға бағыштап келе жатқан жүрегі ояу, зердесі зерек, бүгінде ұлт үлкені дейтін құрметі бар Тұрсынбек Кәкішұлы арғы-бергіден тартып келе жатқан, мейлінше толығып, орныққан ой-толғамдарын тағы да талқыға салды» «1,7)-дей келіп, Сәкенді халқымен қалтқысыз табыстырған сол «Мағжан-Сәкен» ғылыми эссесін сәкентанудың үшінші кезеңіндегі іргелі еңбек ретінде бағалайды. Автор сәкентанушы Т. Кәкішұлы зерттеулерінің бірегей сипаттарын танытып, оның қилы қыртыстарындағы ғалымның қазыналы ойын жас шәкірт-студенттер санасына сіңіруде тың толғамдарға бойлайды.

 Еңбекте сәкентанушы Тұрсынбек Кәкішұлының ғалымдық, азаматтық келбеті тұтастандырыла сипатталады. Алайда, бұның екеуі де өзгеше қасиетке ие. Қай құбылысты да мұрағат дерегіне сүйеніп пайымдау – ғалымдық ұстанымы болса, ардың ісі – әдебиет жолындағы «тура биде туған жоқ» дейтін алдаспан ақиқатшылдығы. Зерттеуші Т. Кәкішұлының азаматтық тұлғасының айшықталуын уақытпен үндестікте қарастырып: «XX ғасырдың ауық-ауық аунап түсіп, сынаптай сырғып ойнақшыған саяси тарихын қазақ тағдырымен астастыра алып сөйлеу үшін білімпаздық та, ұлтжандылық та, ақкөйлек азаматтық, адамгершілік қасиет те, тураға тартқан бірбеткей мінез де қажет екен» (1,8),- деп толғанады. Зерттеушінің таутұлға ұстаздың шынайы ғалымдық, адами қасиеттерін жас ұрпаққа ғибрат етуі оған деген ізгі ниетті, таза шәкірттік ақжарма жүректі аңғартады.

Т. Кәкішұлының қызыл сұңқар атанған С. Сейфуллиннің тарихи тағдырын арқау еткен «Сәкен Сейфуллин» атты ғұмырбаяндық шығармасы «Тамаша адамдар өмірі» сериясымен Мәскеуде жарық көргені баршамызға аян. Расында, бұл еңбек Т. Кәкішұлының өзі айтқандай, бүкіл түркі тілдес халықтардың қайраткеріне арналған түңғыш кітап болды. (1,10) Кітапта әйгілі төңкерісшіл, күрескер Сәкеннің «халық жауы» болып, ұсталғаннан кейінгі тағдыры ұлтының қасіретімен қабыса зерделенгені анық. Ал, Сәкенді саяси ақтаудан кейінгі көлеңкелі жайлар «Сәкен» деп таңын атырып, «Сәкен» деп тыныстап келе жатқан» қазақтың біртуар ғалымы Т. Кәкішұлының жан әлемін күйзелтпей қойған жоқ (1,9). Аталмыш оқу құралының авторы осы тұста біртуар ғалымның тағы да парасат шыңына шырқап, Сәкеннің ғұмырнамасын қайта өңдеп, оны әртүрлі жел сөзден біржола саф таза алтындай аршып алу мақсатымен Қазақстан Республикасының Ұлттық қауіпсіздік комитетінің төрағасына өтініш жазғанын келтіреді.

 Әйгілі сәкентанушы ғалымның өтпелі кезеңнің өкпек желіне қарсы тұрып, алаш қайраткерлері ақталғаннан кейінгі 20 жылда «Санадағы жаралар», «Кер заманның кереғар ойлары», «Ескірмейді естелік», «Сәкен-Мағжан», «Сәкен Сейфуллин» (толықтырылған басылым ), «Сәкен сүйген сұлулар», «Дала дауылпазы», «Толғам» т.б. еңбектерін жазғаны белгілі. Профессор Қ. Мәдібай осыларды айта келіп, ұлтжанды қайраткер Т. Кәкішұлының аталған еңбектерінде «кесек-кесек тарихи әлеуметтік толғамдарға барғанын», ал бұның өзі сәкентанудағы жаңа бір бағыт болғандығы жөнінде байлам жасайды (1,10).

 Біз жоғарыда сөз еткен зерттеуші Қ. Мәдібайдың «Тұрсынбек Кәкішұлы – сәкентанушы» атты көмекші оқу құралының «Той –рухани тоғаю» атты беташар бөліміндегі ғылыми пайымдаулар осындай ой-толғамдармен түйіледі. Ал,еңбектің «Қиядан ұшқан қызыл сұңқар» атты бөлімінде «Қазақ әдебиеті сынының тарихы» жалпы курсын және «Сәкеннің жаңашылдығы», «XX ғасырдағы қазақ әдебиетіндегі көркемдік ізденістер» арнаулы курстарын оқытуда пайдалануға қажетті бағалы тұжырымдар аз емес. Өйткені, автор аталған бөлімде профессор Т. Кәкішұлының «Дәуір суреттері» (1967) зерттеу еңбегі мен «Қызыл сұңқар» әдеби-көркем-публицистикалық шығармасының танылым өрісін сөз етіп, сыни пікірлерге де өз тарапынан байлам жасайды. «Дәуір суреттеріне» газет беттерінде берілген бағалы ой-пікірлерді назарға ұсынады. Әсіресе, қазақ әдебиетінің классигі С. Мұқановтың «Қызыл сұңқардың» қадау-қадау құндылықтарын көрсетуі, көрнекті қазақ жазушысы Т. Әлімқұловтың жанрлық көркемдігіне берген зор бағасы Кәкішұлының тек сәкентануда ғана емес, кеңес дәуіріндегі қазақ әдебиетінің негізін қалаушылар шығармашылығын зерттеудегі шынайы ғалымдық дарынын әспеттейді. Оқу құралының авторы бұны дәйексөздермен нақтылай түсіндіреді. Сондай-ақ, сыншы Т. Тоқбергеновтің «Қызыл сұңқар» құндылығын таныту барысындағы кейбір сын пікіріне: «Біздіңше, Тұрсынбек Кәкішұлы сол уақытта Сәкен Сейфуллиннің «Тар жол, тайғақ кешуін», 1959 жылғы экспедиция материалдарын әдеби айналымға тартқан тұста шығармашылық өрісін кеңге салып жазғанымен, Сәкен өмірінің тұтас бір ақиқатымен ашып тастауға өмірлік материалдың әлі де толық еместігі өз алдына, айтуға болмайтын ақиқаттардың тосқауылынан аттап өтуге тәуекелі де жете бермеуі, оған қоса «Алаш» дейтін атаудан ат-тонымызды алып қашқан замананың ыңғайынан да бой тартуы әбден мүмкін» (1,17),-деп өз тоқтамын айтқан Қ. Мәдібай: «Тұрсынбек Кәкішұлы өзінің кейінгі кезеңдегі зерттеулерінде осы олқы тұсты, Төлеген Тоқбергенов атап атап отырған 1925-1937 жылдар аралығын бар мәнде толықтырумен келеді»(1,17),-деп оны да дәйектейді. Автор «Қызыл сұңқарды» ғұмырбаяндық жанрдағы жаңа бағыт деп бағалаған Тұрсынбек Кәкішұлының өз ұстазы, көрнекті әдебиеттанушы Есмағамбет Ысмайыловтың да пікірін алға тартады. Бұлардың баршасы ғылыми өрісіміздің кеңдігін, ғылыми тұжырымдардың жаңғырып-жаңарумен дамитындығын көрсетеді.

 Қ. Мәдібай еңбегінің «Ақталғаннан кейінгі ақтаңдақтар» бөлімінде тағы да тынымсыз, тоқтаусыз зерттеу үстіндегі ғалым көз алдымызға келеді. Алайда, автор осы тұста сәкентанушы Т.Кәкішұлының жазу мәнеріне көңіл аударып: «Болған жайды қаз-қалпында, сырт баяндауына ішкі әлемін қоса отырып, өзгеше бір мәнер, өзіндік әңгімешілдікпен айқын суреттейтін Тұрсынбек Кәкішұлының жазу мәнері де арнайы сөз етуді сұрап тұрған өзгеше бір машық» (1,20),-деп жас зерттеушілерге ой салады. Сол «өзгеше бір машықпен» жазған «Ескірмейді естелік» эссе кітабында да Тұрсынбек Кәкішұлы «Сәкен Сейфуллиннің қайраткер тұлғасын өткенді айыптап жатқан, кінәлап жатқан ендігі уақыттың асығыс, аптыққан айыптауынан биік тұрған қалпында және бір тың қырларынан жарқыратып, жасытпай көрсетуге белін бекем буды» (1,20-21). Бірақ, естеліктерінің көпшілігі Сәкен жайы болғанмен, автор оларды екіге тарқата талдайды: «Бірі – ілгерідегінің көзін көргендердің әңгімесін баяндауы. Яғни, өзгеден естіген шындығы. Екінші – қазақтың 59,60,70,80 жылдардағы биік тұлғаларымен тағдыр, еңбекте дәмдес, құрдас болуды бұйыртқан. Солардың жанын ашу. Солардың сырын жеткізу. Замандарда үлкен аға, кіші ініге деген өз ықылас, пейіл, бағасына орап отырып жеткізу» (1,22).

 Сондай-ақ, оқу құралына белгілі сыншы-ғалым Қанипаш Мәдібайдың 1997 жылы «Қазақ әдебиеті» газетінде жарияланған «Тұғыры биік тұлға» аталатын сыр-сұхбаты енгізілген. Бұнда ол өзі тағлым алған тарлан ұстазы Тұрсынбек Кәкішұлымен еркін де емен-жарқын сұхбаттасып, С. Сейфуллин өмірі мен шығармашылығының көпшілікке беймәлім қырларынан суыртпақтай тартады. Бұл да жас талап студент-шәкірттер үшін қызықты және қажет болса керек.

 Оқу құралының «Ақиқаттың алыс жолы» бөлімінде Т. Кәкішұлының әйгілі «Мағжан-Сәкен» эссесінің құндылықтары мен көркемдік сипаттары ашылады. Сондағы ең басты ерекшеліктерді көрсете келіп, профессор Қ. Мәдібай: «Мағжанның «Шолпан» (1912), Сәкеннің «Өткен күндер» (1914) жинақтарын өлеңдік өріс, көркемдік талғам, басты сарындар ыңғайында аалыстыра ой түю арқылы да Тұрсынбек Кәкішұлы қазақтың XX ғасыр басындағы поэтикалық екі тұлғасының бір бағытын, түбі тереңге тартқан тамырлас, рухани бағыттастығын нақтылы шығарма үлгілерімен негіздей түскен» (1,49),-деп сәкентанушы ұстазы жайлы тың толғамдарын өрбітіп-өрістетеді.

 Бүгінде сексен бестің ғана емес, әдебиет деген асқардың шыңына болат топшысын тасқа қайрап жетіліп, тауда туып, таста өскен қыран тастүлектей ширығып ұшқан ұлт ұстазы, әйгілі әдебиет сыншысы, көрнекті ғалым Тұрсынбек Кәкішұлы талантты шәкірті белгілі әдебиет сыншысы, филология ғылымдарының докторы, профессор Қанипаш Қайсақызы Мәдібайдың қазіргі әдебиеттанудың жаңа бағыттары үрдісінде жазған зерттеулері мен сын мақалаларын, оқулықтары мен оқу құралдарын қолына алғанда өз еңбегінің жемісін көргендей марқайып, масаттанары анық. «Ұстазы жақсының ұстамы жақсы» деген емес пе?

 Сонымен, біз сөз еткен ұстаз-ғалым Қ. Мәдібайдың «Тұрсынбек Кәкішұлы – сәкентанушы» атты көмекші оқу құралы қазақ әдебиетінің тарихы мен сынына қатысты пәндерді немесе сәкентану курстарын ғана оқытуға қажетті еңбек қана емес, ғылыми тың толғамдары мен жаңашыл тұжырымдарын шымыр да шырайлы тілмен студент-шәкірттері жүрегіне шым-шымдап жеткізе білетін әдіс-тәсілімен де ерекшеленетін еңбек деуге болады. Шәкірттің ұстаз туралы толғауы, ғалымның ғалым туралы сара көңіл, зерек зердесінен туған саңлақ толғау-толғамдары десек те жарасады. Демек, әдебиеттанушы Қ. Мәдібайдың «Тұрсынбек Кәкішұлы – сәкентанушы» атты еңбегі аты айтып тұрғандай Т. Кәкішұлы шығармашылығын зерттеу мен оқытудың бұла бастауы болса керек.

 Пайдаланылған әдебиет:

1. Мәдібай Қанипаш Қайсақызы. Тұрсынбек Кәкішұлы – сәкентанушы. (көмекші оқу құралы.) – «Қазақ университеті». – Алматы, 2007. – 75бет.